# Projekts

## **LATVIJAS REPUBLIKAS MINISTRU KABINETS**

2018.gada \_\_\_\_\_\_\_\_\_ Rīkojums Nr.\_\_\_\_\_\_

Rīgā (prot. Nr. .§)

**Par garantētās maksas par koģenerācijas elektrostacijā uzstādīto elektrisko jaudu saistību samazināšanas avansa daļas pārskatīšanu akciju sabiedrībai "Latvenergo"**

1. Ministru kabinets (adrese – Brīvības bulvāris 36, Rīga, LV-1520) ir izskatījis akciju sabiedrības "Latvenergo" (nodokļu maksātāja reģistrācijas numurs LV40003032949, adrese – Pulkveža Brieža iela 12, Rīga, LV-1230) 2018. gada 11. maijā Ekonomikas ministrijā saņemto iesniegumu saskaņā ar Ministru kabineta 2009. gada 10. marta noteikumu Nr. 221 "Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā" (turpmāk – Ministru kabineta noteikumi Nr. 221) 56.29 punktu pārskatīt Ministru kabineta noteikumu Nr. 221 56.23 punktā minētā avansa saistību izpildi attiecībā uz valsts garantētās maksas saistību samazināšanu par Rīgas TEC-1 (adrese - Viskaļu iela 16, Rīga) (turpmāk - Rīgas TEC-1) un Rīgas TEC-2 (adrese - Granīta iela 31, Acone, Salaspils pagasts, Salaspils novads) (turpmāk - Rīgas TEC-2) koģenerācijas elektrostacijās uzstādīto elektrisko jaudu, saņemot vienreizēju diskontētu maksājumu (turpmāk - vienreizējs maksājums), un konstatē:

1.1. 2017. gada 16. novembrī Ministru kabinetā tika iesniegts 2017. gada 19. oktobrī Ekonomikas ministrijā saņemtais akciju sabiedrības "Latvenergo" pieteikums valsts garantētās maksas saistību samazināšanai (vēstule Nr. 01VD00-11/3562) par Rīgas TEC-1 un Rīgas TEC-2 koģenerācijas elektrostacijās uzstādīto elektrisko jaudu, saņemot vienreizēju maksājumu.

1.2. Ņemot vērā akciju sabiedrības "Latvenergo" un tās koģenerācijas staciju Rīgas TEC-1 un Rīgas TEC-2 atbilstību Ministru kabineta noteikumu Nr. 221  56.22 un 56.24 punkta prasībām, kas jāizpilda, lai varētu pieteikties vienreizējam maksājumam, 2017. gada 21. novembra sēdē Ministru kabinets izskatīja akciju sabiedrības "Latvenergo" pieteikumu.

1.3. Izvērtējot akciju sabiedrības "Latvenergo" atbilstību Ministru kabineta noteikumu Nr. 221 IV2 nodaļas nosacījumiem, Ministru kabinets pieņēma lēmumu atbalstīt garantētās maksas saistību samazināšanu atlikušajā atbalsta periodā par akciju sabiedrības "Latvenergo" Rīgas TEC-1 un Rīgas TEC-2 koģenerācijas elektrostacijās uzstādīto elektrisko jaudu, komersantam izmaksājot vienreizēju maksājumu 454 412 749,00 *euro* apmērā, to īstenojot no akciju sabiedrības "Latvenergo" pamatkapitāla samazināšanas.

Saskaņā ar pieņemto lēmumu vienreizējais maksājums tika sadalīts divās daļās, nosakot, ka 140 000 000,00 *euro* atzīstami kā vispārējās valdības 2017. gada izdevumi, bet 314 412 749,00 *euro* - kā avansa maksājums vienmērīgā sadalījumā pa pārskata periodiem līdz akciju sabiedrības "Latvenergo" saistību izpildei atbalsta perioda beigās 2028. gada 23. septembrī.

1.4.  2018. gada 11. maijā Ekonomikas ministrijā tika iesniegts akciju sabiedrības "Latvenergo" pieteikums valsts garantētās maksas saistību samazināšanai (vēstule Nr. 01VD00-11/1441) par Rīgas TEC-1 un Rīgas TEC-2 koģenerācijas elektrostacijās uzstādīto elektrisko jaudu, saņemtā vienreizējā maksājuma pārskatīšanu. Akciju sabiedrības "Latvenergo" pieprasījums paredz 2018. gada uzņēmuma ienākumos no 2017. gadā veiktā vienreizējā maksājuma papildus atzīt 51 700 000,00 *euro*, proporcionāli šādā apmērā samazinot atlikušā avansa daļu līdz atbalsta perioda beigām 2028. gada 23. septembrī.

Saskaņā ar Ministru kabineta noteikumu Nr. 221 56.29 punktu komersantam ir tiesības iesniegt Ministru kabinetam pieprasījumu pārskatīt šo noteikumu [56.](https://likumi.lv/ta/id/189260%22%20%5Cl%20%22p56.23)[23](https://likumi.lv/ta/id/189260%22%20%5Cl%20%22p56.23) punktā minētā avansa saistību izpildi attiecībā uz atlikušās avansa daļas izmaksu pa gadiem.

2018. gada 7. maijā tika pieņemts Ministru kabineta rīkojums Nr. 202 "Par elektroenerģijas kopējās obligātā iepirkuma un jaudas komponentes samazināšanu" (turpmāk – Ministru kabineta rīkojums Nr. 202), paredzot ar 2018. gada 1. jūliju kopējās obligātā iepirkuma un jaudas komponentes vidējās vērtības samazināšanu no 25,79 *euro/*MWh uz 22,68 *euro*/MWh, šī mērķa īstenošanai izmantojot akciju sabiedrības "Latvenergo" ieņēmumus no virspeļņas dividendēm 2018. gadā 62 200 000,00 *euro* apmērā, 2019. gadā 15 800 000,00 *euro* apmērā un 2020. gadā 9 800 000 *euro* apmērā.

Ņemot vērā minēto, lai varētu nodrošināt Ministru kabineta rīkojuma Nr. 202 izpildi attiecībā uz akciju sabiedrības "Latvenergo" ieņēmumu izmantošanu kopējās obligātā iepirkuma un jaudas komponentes vidējās vērtības samazināšanu līdz 22,68 *euro*/MWh ar 2018. gada 1. jūliju un elektroenerģijas gala lietotāju izdevumu samazināšanu, jāpārskata avansa saistību izpilde par valsts garantētās maksas saistību samazināšanu.

2. Ievērojot minēto un pamatojoties uz Ministru kabineta noteikumu Nr. 221 56.29 punktu, Ministru kabinets nolemj:

2.1. vispārējās valdības 2018. gada izdevumos atzīt avansa maksājuma daļu 81 003 556,00 *euro* apmērā, kur 29 303 556,00 *euro* veido no Ministru kabineta 2017. gada 21. novembra rīkojuma Nr.685 “Par garantētās maksas par koģenerācijas elektrostacijā uzstādīto elektrisko jaudu saistību samazināšanu akciju sabiedrībai “Latvenergo”” izrietošais avansa apmērs un 51 700 000,00 *euro* – 2018. gadā attiecināmais papildus avanss;

2.2.  atlikušo avansa maksājumu 233 409 193,00 *euro* vienmērīgi sadalīt pa pārskata periodiem laika posmam no 2019. gada 1. janvāra līdz akciju sabiedrības "Latvenergo" saistību izpildei atbalsta perioda beigās 2028. gada 23. septembrī.

3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu un Ministru kabineta noteikumu Nr. 221 56.28 punktu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

Lai novērstu elektroenerģijas kopējās cenas pieauguma risku, kas saistīts ar elektroenerģijas obligātā iepirkuma komponentes vidējās vērtības pieaugumu virs 22,68 EUR/MWh, un cenas pieauguma negatīvo ietekmi uz Latvijas tautsaimniecības attīstību un mājsaimniecību maksātspēju, noteikt, ka pieteikuma iesniegšana tiesā par administratīvā akta atcelšanu, atzīšanu par spēku zaudējušu vai spēkā neesošu saskaņā ar Administratīvā procesa likuma 185. panta ceturtās daļas 3. punktu neaptur administratīvā akta darbību.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens

Iesniedzējs:

Ministru prezidenta biedrs,

ekonomikas ministrs Arvils Ašeradens

Vīza:

Valsts sekretārs Ēriks Eglītis